Universis presentes litteras inspecturis..... quod in presencia dilecti nostri Guidonis de Veteri Castro, clerici notarii publici ac jurati curie nostre Eduensis viceque nostra in hac parte fungentis et testium infrascriptorum propter hoc personaliter constitutus Johanninus Pictor, magister verreriarum, publice confitetur et in veritate recognoscit se accepisse ac tenere ad vitam suam duntaxat a venerabilibus ac discretis viris dominis decano et capitulo Eduensi quoddam operatorium suum situm in claustro suo, quod tenere solebat deffunctus magister Girardus, scriptor, una cum aisenciis et pertinenciis ejusdem, ab eodem Johannino seu ejus certo mandato habendum, tenendum et pacifice possidendum, pro decem francis boni auri et justi ponderis annue cense reddendis et solvendis quolibet anno eisdem venerabilibus aut camerario suo a predicto Johannino ad terminos subsequentes: videlicet, ad synodum estivalem quinque francos, et ad synodum yemalem alios quinque francos, seu ipsos decem francos sibi deducere quolibet anno a pensione decem francorum quam eidem Johannino concesserunt et promiserunt dicti venerabiles pro verreriis utriusque ecclesie sanctorum Nazarii et Lazari manutenendis ipsius Pictoris sumptibus et expensis, ita tamen quod ipse dictum operatorium in bono ac decenti statu ponet et positum manutenebitur et dimittet expensis suis propriis quamdiu vitam duxerit in humanis, et pro tanto tenentur et promiserunt dicti venerabiles dictum operatorium per ipsos traditum eidem Johannino ad vitam suam, ut prefertur, in pace tenere et deffendere et contra omnes efficaciter garantire. Quo circa tenetur et promittit idem Johanninus per juramentum suum, tactis sacrosanctis evangeliis, et sub, etc. Datum et actum Edue, die jovis post festum beatorum Fabiani et Sebastiani, anno Domini M° CCC° septuagesimo nono, presentibus Guillermo dicto Poticare et Hugone Briquardi de Edua, testibus ad premissa vocatis specialiter et rogatis. G. DE VETERI CASTRO ita est.